Gevangenes vas oor slenterArgieffoto Die nasionale teenkorrupsie ondersoekeenheid het ŉ slenter, wat uit ŉ gevangenis bedryf is, oopgevlek. Twee verdagtes, onderskeidelik 24 en 44 jaar oud, is in hegtenis geneem op aanklag dat hulle wetsgehoorsame burgers uit kontant bedrieg het. Lt.kol. Katlego Mogale, woordvoerder van die polisie, het gesê die ondersoekeenheid het in Julie 2017 met die ondersoek begin nadat die polisie klagtes op die Crime Stop-nommer 086 00 10111 ontvang het. Volgens die klagtes het die bedrieërs verskeie polisiestasies gekontak en hulself voorgedoen as senior polisiebeamptes. Die bedrieërs het daarna inligting oor klaers en verdagtes van strafregtelike sake bekom, hoofsaaklik sake wat met kapings en diefstal uit motorvoertuie verband hou. Hulle het dan dié inligting gebruik om deur afpersing geld uit hul slagoffers te bekom, het Mogale verduidelik. “Die besonderhede hoe en van waar hulle die inligting bekom het, word ook ondersoek.” Volgens Mogale het die bedrieërs dan die slagoffers gekontak, en ingelig dat hul voertuie gevind is en dat hulle ŉ bedrag geld deur e-wallet/geldmark moes deponeer om hul voertuie terug te kry. In die geval van persone wat in hegtenis geneem is, het die bedrieërs hul naasbestaandes gekontak en geld op só manier bekom. “Die polisie se nasionale teenkorrupsie ondersoekeenheid het deur sy ondersoek ontdek dat die bedrieërs persone in Gauteng, Mpumalanga, KwaZulu-Natal en die Noord-Kaap uitgebuit het.” Twee verdagtes is by ŉ gevangenis in Pretoria in hegtenis geneem. “Die verdagtes het selfone in hul besit gehad wat gebruik is om die slagoffers mee te kontak.” Die verdagtes, Lucas Masemola (44) van Soshanguve en Tebogo Makena (24) van Mamelodi-Wes het reeds in die Kempton Park-streekshof verskyn op aanklag van uitbuiting, bedrog, diefstal, dwarsboming van die gereg en dat hulle hulself as polisiebeamptes voorgedoen het. Hulle bly in aanhouding tot 4 Desember. “Lede van die gemeenskap, wat ook in dié strik gevang is, word versoek om kapt. Kwena Sefaamela te kontak by 071 361 9419 of sers. Mpho Mashishi by 082 770 5404.”